От 9 до 13 февруари 2016 г. тя се състезава на 66-то издание на Фестивала в Санремо с "Nessun grado di separazione" („Никаква степен на разделяне“) – песен, вдъхновена от теорията за шестте степени на разделяне. По време на третата вечер, посветена на кавър версиите, певицата интерпретира "Il mio canto libero" на Лучо Батисти в преаранжирана версия. В края на фестивала тя се класира на второ място. Тъй като победителите Стадио се отказват от участие в Евровизия 2016, което е право на победителя на фестивала, Rai избира Франческа Микиелин за представителка на Италия: тя решава да участва със съкратена и двуезична версия на сингъла от Санремо, озаглавена "No Degree of Separation" и пусната онлайн на 25 март 2016 г.